**Máté Pál**

**Gyulafehérvár**

**(I)**

***Előszó***

Gyulafehérvár, a sok dicsőséget és nyomorúságot látott város, sajnos, a magyarságtudat szempontjából elvesztette a neki kijáró helyet, valószínűleg azért is, mert Erdély elvesztésével kapcsolatban állandóan Gyulafehérvárt emlegetik. Pedig tudnunk kellene, hogy Erdély sorsa nem Gyulafehérváron dőlt el, hanem a nagyhatalmi politikai játékok alakították az emberek sorsát az első világháború után, ők döntöttek Erdély sorsáról is.

A 9. században a honfoglaló magyarok felismerték a nagy lehetőséget, és Apulum, volt római város romjait felhasználva, újraépítették a várost. A várépítéshez a castrum fehér köveit használták, innen a Fehérvár elnevezés, s mivel a gyula (az erdélyi vajda) építtette, és az ő székhelye volt, Gyulafehérvárnak nevezték, az erdélyi szászok Weisenpurgnak, más népek Belgrádnak.

A Bécsi Képes Krónikában olvassuk: *„Gyula, a nagy és hatalmas vezér, Erdélyben vadászata közben terjedelmes várost talált, melyet azelőtt a rómaiak építettek”.*

Az erdélyi gyulák kezdetben Bizánc barátságát keresték. Egyikük 948-ban Bizáncban keresztelkedett meg, és onnan hozott magával püspököt. Kereszténységünk bölcsője kőbe vésve itt található, az ősi székesegyház falai kereszténységünk és magyarságunk történelmének tanúi. A századok viharát kiálló gyulafehérvári székesegyház erdélyi magyar sorsunk szimbóluma.

  Átvitt értelemben véve Gyulafehérvár minden magyar számára Mekka kell, hogy legyen, mivel azon kevés helység közé tartozik, ahol magyarságunk gyökerei megtalálhatók, és ahol az ősi székesegyházban rádöbbenhetünk arra, hogy elődeink az európai kultúrkörhöz tartoztak, ezerszáz éven keresztül.

A századok folyamán Erdély a művelt Nyugat legkeletibb bástyájává nőtte ki magát.

A város bemutatása során nem léphetek fel a teljesség igényével, hiszen a múltat illetően még sok a feltárni való.

Erdély délnyugati részében fekszik, a Maros középső folyásánál, annak a jobb partján, 224 méterrel a tengerszint fölött, az Ompoly folyó torkolatánál, annak a jobb partján, közel a Sebes és a Küküllő folyók torkolatához, az Erdélyi érchegység lábánál. Földrajzi meghatározó pontjai: 46,05º északi szélesség és 23,35º keleti hosszúság. Enyhe tél és a közeli erdők és hegyek miatt kellemes nyár jellemző éghajlatára. A téli középhőmérséklet januárban –3,3 Cº, a nyári pedig júliusban 20,5 Cº. Éghajlata szárazföldi, csapadékban szegény. Lakosainak a száma 60 000 körüli. Bármilyen irányból közelítjük meg a várost, a várban levő templomok tornyai már messziről látszanak.

Az erdélyi magyarság sajátos szerepet vállalt a magyar történelemben. Lehet Erdély történelméről szólni, de nem lehet teljesen különválasztani az összmagyarság történetétől. Nekünk, magyaroknak, nem kell történelmünket kitalálnunk, mi ezerszáz éven keresztül a Kárpát-medencében történelmet írtunk.

A magyar királyság stratégiájában Erdélynek kellett biztosítania a védelmet a keletről jövő betörések ellen; az erdélyi vajdát a magyar királyok nevezték ki. Magyarország egyik része sem rendelkezett akkora autonómiával, mint Erdély. A történelem folyamán sokszor Gyulafehérvárról intézték nem csak Erdély, hanem egész Magyarország sorsát is. A mohácsi vész után 150 évig az önálló Erdély képviselte a magyarság érdekeit. A szétesett Magyarország talpra állítását is sokan az erdélyi fejedelmektől remélték. 1690 után osztrák fennhatóság alá került Erdély. II. Rákóczi Ferenc, az utolsó erdélyi fejedelem, 1704–1711 között felrázta az erdélyieket, akik kardot fogtak szabadságuk visszanyeréséért. Ez azonban nem sikerült.

Az utolsó nagy megmozdulás 1848-ban volt, amikor az erdélyi magyarság újra megmutatta, hogy az európai szférához tartozik. A szabadság, testvériség, egyenlőség az erdélyiek számára nem csupán jelszó volt, hanem életüket is képesek voltak feláldozni érte.

A városnak földrajzi szempontból előnyös fekvése már a legrégibb idők óta letelepedésre késztette az embereket. A város területét, vagy annak környékét ötezer évvel ezelőtt az agatirzek lakták. Vonzó volt az Ompoly és a Maros közelsége, valamint a Maros második teraszának tövéből fakadó számtalan bő forrás: a Poklos (Pâclişa) felé vezető úton a Király kútja, a vár délkeleti sarkában egy forrás, a vár északkeleti sarkában egy másik, amit most is használnak, az Újvilágban több forrás, ami az ott ma is létező tavakat táplálja. Kr. után az 1. században a dákok lakták.  A leggazdagabb régészeti források azonban a rómaiak idejéből származnak. Kr. u. 106-tól 271-ig, tehát 165 évig uralták a város területét. Ez idő alatt, Apulum néven, a rómaiak által kiépített provincia legfontosabb városává nőtt, innen indultak a római utak minden irányba.

  A régészeti ásatások két római kori város létét mutatták ki kb, két kilométerre egymástól. A két várost az Ompoly folyó választotta el, amely abban az időben és a középkorban is itt folyt el a vár alatt, és Portus alatt ömlött a Marosba. A két város létrejötte a XIII. Gemina légió letelepítésével és a castrum (vár) építésével magyarázható. A légió feladata volt a meghódított területek megvédése. A két város párhuzamosan fejlődött egy adott pillanatban „municípiumi” rangot kapott mind a kettő. A mai Partos (Portus) területén épült civil város gazdasági tevékenységet folytatott, Municipium Aurelia Apulense-nek hívták, később a Colonia Aurelia Apulensis nevet viselte. A város mintegy 75 hektáron feküdt, és egy téglalap alakú falkerítéssel volt körülvéve. A másik város a római castrum körül alakult ki, Municipium Septimium Apulense néven. Később a Colonia Nova Apulensis nevet kapta. Inkább katonai jellegű város volt, székhelye Dácia provincia kormányzójának, az adminisztrációnak, a katonai vezetőségnek. Ez a város kb. 18 hektáron feküdt, erre a részre épült rá a középkori város.

   A városban vízvezetékeket, középületeket, utakat, közfürdőket építettek. A római kor feltárásában oroszlánrészt vállalt Cserni Béla, a katolikus főgimnázium tanára (1842-1916), akinek a tanulmányait és tudományos kutatásainak eredményeit a gyulafehérvári régészek a mai napig használják, és műveikben nagyon sokszor hivatkoznak rá.

  A rómaiak Dácia provinciájukból való kivonulása után (Kr. u. 271) egyetlen itt átvonuló vándor népnek, kárpoknak (3. század), szarmatáknak (3. század), gótoknak, vizigótoknak (Kr. u. 271-380), hunoknak (Kr. u. 380-453), gepidáknak (453-567), avaroknak (6.század), szlávoknak, bolgároknak (7-8. század) vagy más népnek sem sikerült tartósan berendezkednie a volt római castrum, Apulum falai között.

***Gyulafehérvár környéke***

Túlzás nélkül mondom: a város környéke gyönyörű, izgalmas, és nekünk, magyaroknak, fájó.

Hogy miért gyönyörű és izgalmas? Azért, mert északkeletről északon át északnyugatig a Maros jobb partján az Erdélyi-érchegység 300-1500 méter magas hegyei veszik körül. Ezek a hegyek erősen tagoltak, szakadékok, szelíd lejtők, égbenyúló csupasz sziklák, tavak, barlangok, erdők, kaszálók, legelők, szűk szorosok, (ahol az út elfogy az ember elöl és csak gyalog lehet tovább menni), kisebb vízesések, természeti furcsaságok jellemzik ezt a vidéket.

   A városiak kedvenc kirándulóhelye a Tolvajkút és a Mamut-tető, amely 780 méter magas. A várostól északkeletre kelet-nyugat irányban húzódik a Billakhegy, amelynek déli és délnyugati része szőlőtermelésre igen alkalmas. Jól látszik az 1259 m magas Pilishegy, amelyről tiszta időben messze el lehet látni. Innen látható a Maros völgye, valamint ennek mellékvölgyei, a Fogarasi-, Szebeni-, és Radnai-, havasok, sőt néha még a Hargitát is lehet látni.

Az 1230 méter magas Csáklyakő púpos hátával elefánthoz hasonlít egy bizonyos szögből nézve. Innen is szép a kilátás. Ha a déli hajlásán levő üregbe követ dobunk, sokáig dörömböl, és később loccsanást hallunk a mélyben. Az 1083 m magas Kecskekő, innen nézve sziklagúla alakú, Nagyenyed felől félkör alakúnak látszik. Körben szakadékos, csak egy keskeny ösvényen lehet megközelíteni a tetőt, ahol az ember ég és föld között érzi magát. Ezen az ormon állott Kecskésvár, amihez Tündér Ilona és Árgirus királyfi regéje kötődik. A tatárjárás után, 1272-ben, királyi várat építettek, amely 1469-ben Csupor Miklós erdélyi vajdáé volt. II. Ulászló bontatta le 1515-ben, mivel rablók tanyáztak benne.

Az Ompoly völgye sajnos elég szennyezett volt az 1989-es változásokig. Ezt követően, mivel a Zalatnán levő szennyező vállalatok megszűntek, a természet nagyon hamar regenerálodott. Tótfalud (Tặuṭi) fölött van Szentmihálykő vára, a fenesi cseppkőbarlang, szép a Kisompoly völgye a Denevér-barlanggal. A Magyarigeni-havasokban van a Boszorkányok lyuka barlang, hogy csak a közelebbieket említsem. Igenpataka fölött 921 méter magasságban, egy gyönyörű katlanban 4 hektáron terül el a Jézer-tó, kristálytiszta vízzel. Megemlítem a Havasgáldi-szorost, ahol a havasi gyopár a Kárpátokban a legalacsonyabb szinten található.

 Ha felmegyünk a szoros bal oldalán, úgy érezzük magunkat, mintha a Holdon lennénk, csupa szikla és kő veszi körül az elénk táruló tájat, fent pedig egy kis vízesés és egy beomlott barlang megmaradt diadalíve fogad. Ugyanebben az irányban vannak a Római fürdők, ahol a csáklyai patak lezuhanó vize a sziklában valóságos katlant vájt ki, valamint a Remetei-szoros, ahol a bejáratnál 600 méter magas sziklafalakkal találkozunk. A szorosban az út megszakad, csak gyalog lehet tovább menni a szűk sziklaszorosba. Még megemlíteném a Kisgyógy patak szorosát, melynek közelében melegvíz-források vannak, és a Kőközét, amely sziklaszoros a nagyenyed-torockói úton.

A Maros bal partja dimbes-dombos vidék, ebben az irányban van a Szászok Földje, több falu, ahonnan a szászok elvándoroltak, helyüket mások foglalták el, a templomok üresen állnak. Gyönyörű a Sebes völgye, amelyen át a Déli Kárpátokba lehet bejutni.

És hogy nekünk, magyaroknak, miért fájó? Ez a vidék, a Hegyalja magyarsága szenvedte el Erdélyben kétszer is a legnagyobb atrocitásokat. Először 1784-ben a Horia féle felkeléskor, másodjára 1848-49-ben. Alvincen alig van már magyar, a református templomot nem használják. A Martinuzzi kastély, amelynek az 1960 évek végén még fedele volt, most romokban hever.

A Maros másik oldalán Borberek. A gyönyörű gótikus református templom az 1960-as évek végén még állott, most romokban hever. A torony még áll, az utóbbi időben a szentély fölé  tetőt építettek, hívek nincsenek. Sárdon a református templom még áll, egy magyar család van a faluban. Magyarigenben református és katolikus templom áll, hívek alig vannak.

Boroskrakkóban, a református templom üresen áll. Borosbenedek református temploma romokban, a torony még áll tető nélkül. Szentimrén, a Hunyadi János által épített templom még áll, hívek nincsenek. A magyarorbói templom romokban. A Hunyadi János által építtetett tövisi templomba egyre kevesebb hívő jár.

Itt meg kell jegyeznem, hogy az utóbbi időben ezek az elhagyott templomok Gudor Botond gyulafehérvári református esperes személyében gondos gazdára találtak, és különböző pályázati pénzekből meg önkéntes munkával mentik a menthetőt és helyreállítják ezeket a templomokat. Hosszú távon az lenne jó, ha magyar turisták vagy turistacsoportok látogatnák ezeket a középkori gyöngyszemeket és pénzzel is hozzájárulnának további fenntartásukhoz.

Felsorolom a város körüli várromokat. Borberek fölött van Zebernik vára, amelyet Bethlen Gábor az anabaptistáknak ajándékozott, Tótfalud fölött Szentmihálykő vára, a Kecskekövön Kecskés vára, Diódon Diód vára, amelynek építését Hunyadi Jánosnak tulajdonítják. Említésre méltó a Kemény család alsógáldi várkastélya. A hagyomány szerint az 1442-es törökök elleni csatában, Kemény Simon, ki termetre Hunyadi Jánosra hasonlított, felvette a vezér hadi öltözékét, és elesett a csatában. Önfeláldozó tettéért özvegyének és két fiának Hunyadi János Alsógáldot és környékét adományozta. A Kemény család évszázadokon keresztül fontos politikai szerepet töltött be Erdély és Alsó-Fehér megye életében.

A város környéke természeti szépségeiért tehát gyönyörű és izgalmas. Mélységesen fájó a környéken történt atrocitások emléke, megfogyatkozásunk, a dicső múltról beszélő sok üres középkori templom.

***Honfoglalás és a gyulák uralma***

Gyulafehérvárt a honfoglaláskor bolgár törzsek lakták (827-895), amelyek a várost Belgrádnak, Fehérvárnak nevezték. A honfoglaló magyarok (895) a bolgárok hatalmát megtörték, az Erdélyt meghódító magyarok vezére, a gyula Belgrádban ütötte fel főhadiszállását, és a város neve a mai napig őrzi a gyulai méltóság emlékét.

Bíborban született Konstantin szerint a magyar törzsek fölött rangban három vezér állt, az első a nagyfejedelem, a második a gyula, és a harmadik a horka. Az erdélyi gyulák hamarosan nagy hatalomra tettek szert, olyannyira, hogy a 10. század közepén már beleszóltak a magyar politikába. Bogát gyula, Tétény horka fia volt az első, akiről tudunk. Besenyőkkel szövetkezve foglalta el Dél-Erdélyt a bolgároktól kb. 932-ben. A másik Zombor gyula, aki a Maros-Tisza-Duna közét hódította meg, 948-ban Bizáncba ment, ahol megkeresztelkedett, és Hieroteosz püspökkel tért vissza, akit a konstantinápolyi pátriárka „Turkia” püspökévé szentelt. Zombor gyula szoros kapcsolatot tartott Bizánccal, és mindvégig ragaszkodott a görög rítusú kereszténységhez. Az általa épített templom alapjait 2011-ben fedezték fel a székesegyház előtti téren. Románia területén ez a legrégebbi eddig ismert keresztény templom.

Lányát, Saroltot, Taksony fejedelem feleségül kérte fiának, a későbbi Géza fejedelemnek. Bizonyosra vehetjük, hogy maga Szent István is megfordult Gyulafehérváron a rokoni kapcsolat révén, hiszen édesanyja Zombor gyulának a lánya volt.

Az erdélyi gyulák megpróbálták függetleníteni magukat a központi királyi hatalomtól, amit Szent István nem nézett jó szemmel. A lázadó Koppány felnégyelt holttestének egy részét Gyulafehérvárra küldte, szinte figyelmeztetésül az erdélyi gyulának, Prokujnak, akinek hatalmát 1002-ben vagy 1003-ban meg is döntötte.

***Honfoglaláskori temető feltárása***

   A tömbházak építésekor, 1979-ben, a város északnyugati részében, a mostani mentőállomás körül (str. Vânătorilor) középkori temetőt fedeztek fel, amely 0,5 hektáron feküdt. 1979-1980-ban feltárták a temető déli részét és 186 sírt tanulmányoztak. A sírok mélysége 50 és 215 cm között váltakozott. Kétféle sírt tártak fel ez alkalommal: egyszerűeket és a csontvázat kővel körülrakottakat. 57 gyermek és 122 felnőtt csontvázát tanulmányozták, hat csontvázat nem. Nemek szerint így oszlottak meg: 64 férfi, 58 nő, 32 fiú és 25 kislány. A sírokban ékszereket, használati tárgyakat, fegyvereket, edényeket és pénzérméket találtak. A pénzérmék alapján meg lehet állapítani, hogy a temetőt (legalábbis a feltárt részt) a 11. század végéig használták. A feltárt sírok közül csak 23-ban találtak pénzérmét. Ép pénzérme csak 17 sírban volt, a többi hatban csak az érme háromnegyed része, fele vagy negyede maradt meg, mivel az idő foga nagyon kikezdte. A 23 sírban 24 pénzérmét találtak, amelyből nyolc I. Endre (1046-1060),  két darab I. Béla (1060-1063),  öt darab Salamon (1063- 1074), egy darab I. Géza (1074-1077), négy darab Szent László (1077-1095) királyaink idejéből származik. A fennmaradt négy darabot nem lehet azonosítani rossz állapotuk miatt. Az ezüst pénzérmék egy része verve volt, más részük öntve. Úgy látszik, az itt eltemetett magyarok a bizánci keresztényektől vették át ezt a temetkezési módot. Sajnos az akkor kiásott anyag a mai napig nincs teljesen feldolgozva, a régészek nem beszélhettek magyar sírokról, a temető egy része az útburkolat alá került, a többi teljesen tönkrement az ott épült tömbházak alapjainak kiásásakor. Az egyik régész, akivel 2002. július 15-én beszéltem, azt mondta: „*9-12. századi magyar temető volt ott”.*

***Az erdélyi püspökség megalapítása Gyulafehérvár székhellyel***

Az államalapító Szent István király vármegyéket szervezett, püspökségeket hozott létre. A gyulák hatalmának megtörése (1002) után Erdély területén Gyulafehérvár központtal egyházi szervezet kezdett kiépülni. Valószínű, hogy a püspökség megszervezése 1009-re befejeződött, amikor a pápa követe, az ostiai püspök megerősítette az egyházmegye határait. Ettől kezdve 1542-ig a várost az erdélyi egyházmegye püspökei uralták. Hogyha azt mondjuk, hogy uralták, az azt jelenti, hogy egyházilag és politikailag is igazgatták a nagykiterjedésű erdélyi egyházmegyét. Az erdélyi püspök az ország leggazdagabb főpapjainak egyike volt, a tized képezte a legfőbb jövedelmét. Az erdélyi püspökség már kezdettől fogva a Kalocsai érsekséghez tartozott. A püspökség megalapításával magyarázható az első székesegyház építése a 11. században. A háromhajós bazilika a mainál kisebb volt, építésénél felhasználták a régi romok köveit. A 12. század közepe felé a bazilika kicsinek bizonyult, ezért egy nagyobb szintén háromhajós bazilikát építettek, román stílusban. Az erdélyi püspököket a magyar királyok sokszor diplomáciai és katonai feladatokkal is megbízták.

A 11-13. századi iratokban civitas-városként szerepelt Gyulafehérvár, míg ebben az időben például Kolozsvár vagy Nagyszeben villae-faluként.

Sajnos az első püspökök neve nem ismeretes, ami azzal magyarázható, hogy az 1241-es tatárjáráskor a levéltár tönkrement.  Az első püspök, akit három oklevél is említ, Frank (1075-1083?). A második püspök Simon, aki tanúként szerepelt a zoborhegyi bencés apát, Godofred által 1111-ben, illetve 1113-ban kiállított oklevélben, amelyet Kálmán király pecsétjével erősített meg. Baranus neve egy 1139-ik évben kiadott, bozóki monostorra vonatkozó oklevél záradékában szerepel. Valter (1156-1158) főpap nevével négy okiratban is találkozunk. Egy 1156-ban kelt oklevélben szerepel, amely arról tanúskodik, hogy Martirius esztergomi érsek hetven falu tizedét a székeskáptalan tagjainak engedte át. Ugyanebben az évben kelt, az érseki adományt megerősítő, oklevélben találkozunk újra a nevével. A következő évben több püspöktársával tett tanúságot II. Géza király által kibocsátott oklevélben arról, hogy a király Nána és Kakat (Párkány) sóvámját az esztergomi érsekségnek adományozta. Negyedszer a neve a tűzben elhamvadt pécsváradi monostor újra kiadott oklevelében szerepel. Vilcina (1166-1169) neve két oklevélben szerepel: az egyik 1166. október 24-én íródott, amiben arról tanúskodik, hogy III. István király Dobica fiának, Vidnek adományát a keresztes lovagok részére megerősítette. Másodszor 1169-ben hozzájárult ahhoz, hogy a király a sebenicói polgárok kiváltságait továbbra is meghagyja.

   Az okiratok tanúsága szerint ezek a főpapok okiratokban szerepeltek, nagy tekintélynek örvendtek, hiszen Árpádházi királyaink elég gyakran vették igénybe szolgálataikat. Tehát Gyulafehérvár a püspökség kezdete óta szorosan kapcsolódott a központi magyar politikai szférához.

   Az első püspök, akiről többet tudunk, Pál (1181-1185), akinek előéletét már 1177-től nyomon követhetjük, hiszen akkor székesfehérvári prépost és királyi jegyző. Abban az évben írta meg azt az okiratot, III. Béla pecsétjével megerősítve, amelyben Kaba a pannonhalmi apátság javára végrendelkezett. Egy másik oklevél, amit, mint kancellár adott, 1178-ból származik, amely szerint a király a mileji Salamon családnak nemességet adott. Sajnos a gyulafehérvári tevékenységéről nem tudunk, de biztos, hogy az a szoros viszony, ami közte és a király közt létezett, a püspökség javára szolgált. Az erdélyi püspöki széktől 1185-ben vált meg, és kalocsai érsekként folytatta munkáját haláláig.

Adorján (1187-1202) budai prépost, III. Béla kancellárja, Párizsban tanult, francia műveltséggel rendelkezett. Erőskezű püspök lehetett, nézeteltérése volt a kolozsmonostori bencés apátsággal, amit fegyveresen próbált megoldani. Az apátságot lerohanta, az apátot elfogta. A szebeni prépostság ellen is álladóan perelt joghatósági ügyek miatt. Egyesek őt tartják Anonymusnak, III. Béla névtelen jegyzőjének. A mostani székesegyház tervezését és az építkezés megkezdését is neki tulajdonítják egyesek, a székesegyházon kimutatható francia hatás alapján.

Vilmos (1204-1221) püspök elődjétől örökölte a kolozsmonostori konfliktust, ami az ő idejében még tovább fokozódott, olyannyira, hogy az ügy a Szentszék elé került. A szászok Szebenben püspökséget akartak felállítani, aminek sikeresen ellenállt. Vilmos püspökkel kezdve az erdélyi egyházmegye püspökeinek névsora megszakítás nélkül ismeretes, éppen ezért csak a legfontosabbakat soroljuk fel közülük.

Rajnald (1222-1241) francia származású váradi prépost. Püspöksége idején szembekerült a Barcaságban letelepített német lovagrenddel, amely egyházi önállóságra törekedett, III. Honorius pápa támogatásával is. A kényes helyzetet II. Endre király határozott fellépése oldotta meg.

Rajnald püspök az 1241-es tatárjárás áldozata lett, a mohi ütközetben esett el. A várost is felgyújtották a tatárok, lakosságát lemészárolták.

Rogerius váradi kanonok, aki a városba járt a tatárjárást követően, a „Carmen miserabile” című leírásában így ír a városról: „*Nyolcad napon az erdőből való kiérésünk után elértünk Gyulafehérvár városához. Ott nem lehetett mást látni, mint a megöltek koponyáit és csontjait, a templomok és paloták lerombolt falait. A köveket bíborszínre festette a vér s úgy feküdtek a halottak, mint kévék a mezőn.”*

Artolfot (1244-1245) a tatárjárás után nehezen sikerült megválasztani, utána meghívták Győrbe püspöknek s ő elfogadta a megbízatást.

Gál (Gallus) (1246-1269) püspökre hárul az egyházmegye talpra állításának nehéz feladata. 1246-ban IV. Bélától kér és kapott kiváltságokat a birtokain megtelepedő lakosok számára, mivel a tatárjárás következtében teljesen elnéptelenedett a város és környéke. Ezeket a kiváltságokat 1262-ben István ifjabb király is megerősítette. 1269. május 1-jén a gyulafehérvári káptalannak ajándékozta a tordai sóbányát. Hosszú püspöksége alatt az egyházmegyének sikerült kihevernie a tatárjárást.

Monoszlói Péter (1270-1307), V. István alkancellárja, tekintélyes erdélyi családból származott. Hosszú püspöksége alatt fejlett diplomáciai érzékkel vezette egyházmegyéjét. Szolgálataiért a királytól megkapta Kolozsvárt összes tartozékaival és Abrud-földjét (ma Abrudbánya és környéke). Újabb tatárbetöréstől tartva megépítette az Ompoly völgyében Tótfalud fölött a Szentmihálykő várát, hogy veszély esetén legyen hova meghúzódni. A vár romjai most is láthatók. 1277-ben a vízaknai szászok támadtak a városra, Péter püspöknek kellett a keletkezett károkat orvosolnia. 1285. május 7-én IV. László király Gyulafehérváron oklevelet bocsátott ki. 1291. március 11-én III. Endre tartott gyűlést a városban az erdélyi rendekkel. Péter püspök harminchét évig szolgálta egyházát, fontos szerepe volt az ország közügyeinek intézésében.

Széchy András (1320-1356) huszonhét évesen lett püspök. Erőszakos egyéniség, aki még királyát, Károly Róbertet sem volt hajlandó a városba beengedni. Mindenkivel hadakozott, aki valamilyen formában a püspökség érdekei ellen valamit tett. Szigorú parancsokat adott ki, azokat meg is tartatta. A székesegyházat rendben tartotta, a főhajó mennyezetén dolgoztatott. Amit a javára lehet írni, hogy a hitéletet és az egyházi fegyelmet is állandóan szem előtt tartotta, és igazságosan járt el.

Széchy Domokos (1357-1368) az elhunyt püspök unokaöccse, gyulafehérvári nagyprépost, akit 40 évesen választottak püspökké. VI. Ince pápa szentelte püspökké Avignonban. Felszentelése után is azon kevés püspökök egyike, aki állandóan kapcsolatban volt a pápával, kéréseinek nagy részét a pápa teljesítette is. Másrészt állandó birtokperekkel is foglalkozott a kor szokása szerint, ugyanis a püspökség vagyonát valaki mindegyre háborgatta. Erdély vajdája, Lackfy András elfoglalta Szentmihálykő várát, ezért jogorvoslásért magához Nagy Lajos királyhoz fordult, aki segített az elkobzott birtokok visszaszerzésében. A király és a püspök közötti jó kapcsolat végig megmaradt Nagy Lajos 1336-ban kétszer is ellátogatott a városba. Külön engedélyezte, hogy a nemesek hagyományozzanak a székesegyház javára. A városrendezésről is gondoskodott. Parancsba adta, hogy az üres telkeket a gazdájuk építse be határidőre. Ha ez nem történt meg, az üres telek más tulajdonába ment át, aki azt beépítette. Így jutott Lőrinc-fia László 1360. május 25-én telekhez, mivel a volt tulajdonos többszöri felszólításra sem volt hajlandó a telket beépíteni. Jószívű főpap volt, szabójának, Gergely mesternek a városban telket ajándékozott. Ő volt az utolsó püspök, akit a káptalan választott meg. A többieket a királyok nevezték ki és a pápa hagyta jóvá.

Demeter (1368-1376) püspök nevéhez fűződik a gyulafehérvári pálos kolostor megszervezése és a szászvárosi ferences kolostor megalapítása.

Upory István (1401-1402, 1403-1419) püspök Zsigmond ellen paktált Nápolyi László mellett, ezért 1403-ban Marothi János, Zsigmond hadvezére a várost megostromolta és bevette. Upory püspök 1404 elején kegyelmet kapott Zsigmond királytól. Egy szentségtartó, egy ezüst kehely, három ezüst kereszt, egy ezüst szenteltvíztartó, egy ezüst füstölő és hajócska, valamint főpásztori botja maradt ránk, amelyet a székesegyház kincstárában őriznek.

Lépes György (1427-1442) huszonnégy évig volt Gyulafehérváron nagyprépost, ötvenkét éves volt, amikor 1427. szeptember 24-én kiadott bullájában V. Márton pápa az erdélyi püspökség élére állította. Püspöksége idején szolgálatait igénybe vette úgy Zsigmond király, mint az apostoli Szentszék. Az ő idejében jelentek meg a husziták Erdélyben. Tanaiknak terjedése az 1437-ben kirobbant bábolnai felkelésben tetőzött. A felkelés leverése után jött létre az Unio trium nationum, a három nemzet: magyar, székely, szász szövetsége, amely hosszú távon meghatározta az Erdélyben együtt élő nemzetek sorsát.

A törökök 1439-ben megtámadták a várost és feldúlták. A székesegyház szentélye összeomlott, úgy, hogy a Palóczy György esztergomi érsek által hagyományozott ezer forint nem volt elég a rendbetételére. A székesegyház rendbetételéhez Hunyadi János is hozzájárult. Egy újabb török támadás Mezid bég vezetése alatt újra csatába szólította a hatvanhét éves főpapot, aki Hunyadi Jánossal részt vett a szerencsétlen kezdetű szentimrei csatában 1442 március elején. Kezdetben a hadak megfutamodtak Gyulafehérvár felé.  Az Ompoly folyónál a lováról leesett, és 1442. március 18-án az ellenség megölte. Hunyadi János Gyulafehérváron a csapatait újraszervezte és a Küküllők mentén rabló törökök után eredt, Nagyszeben környékén az ellenséget szétverte, maga Mezid bég is a csatatéren maradt, a foglyokat kiszabadította, a rablott holmit visszavette a törököktől.

De La Bischino Máté (1443-1461) olasz származású, alig huszonnégy évesen került a püspöki süveg a fejére, I. Ulászló magyar király támogatásával. 1445 karácsonyára a ferences Kapisztrán Jánost, Hunyadi János legközelebbi munkatársát, a városba hívta prédikálni.  Nagyon valószínű, hogy Máté püspök helyezte örök nyugalomra a gyulafehérvári székesegyházban Hunyadi Jánost, aki Nándorfehérvár (a mai Belgrád) felszabadítása után, 1456-ban halt meg Zimonyban pestisjárványban, valamint Hunyadi Lászlót, János nagyobb fiát, akit V. László végeztetett ki Budán.

Szapolyai Miklóst (1461-1468) Mátyás király nevezte ki püspöknek. Maga a király 1462-ben járt a városban, 1467-ben pedig - úgy tűnik - maga Miklós püspök is benne volt a király elleni összeesküvésben. Emiatt 1469-ben Mátyás megparancsolta a vár falainak lerombolását. Hogy mi lett a vége az egésznek, azt pontosan nem tudni, valószínű, hogy Mátyás király megbocsátott a főpapnak.

Geréb László (1475-1501), apja erdélyi vajda volt, édesanyja Szilágyi Erzsébet testvére, tehát ő Mátyás király unokatestvére. Habár még nem felszentelt pap, 24 évesen Mátyás király nevezte ki erdélyi püspöknek. Püspöksége idején a maga és a püspökség vagyonát látványosan gyarapította adományokból vagy adás-vétel útján. A városnak 1494 nyarán magas rangú vendége volt Ulászló magyar király személyében, aki ellátogatott birodalma keleti részébe.

    Várdai Ferenc (1514-1524) Olaszországban tanult, nagyműveltségű humanista, tudós társaságtól körülvéve. Mintegy száz kötetből álló könyvtára volt. Úgy látszik, a vár rossz állapotban volt, 1516-ban II. Ulászló elrendelte, hogy erősítsék meg.

    Gosztonyi János (1524-1527) nagyműveltségű főpap, aki a mohácsi vészt túlélte. A mohácsi vész után beállt zűrzavaros időben Magyarországnak egyszerre két királya is volt: Habsburg Ferdinánd és Szapolyai János. A püspök kezdetben János király mellett állt, később Ferdinándhoz pártolt át, emiatt János hívei annyira megverték, hogy sebeibe belehalt.

    Statileo Jánost (1528-1542) Szapolyai János nevezte ki, ő volt az utolsó püspök-ura Gyulafehérvárnak, akit János király nevezett ki, de a szentszék a kinevezést nem erősítette meg.

***Egyházi intézmények***

    A Gyulafehérváron székelő erdélyi püspökség mellett működött a székesegyházi káptalan, tagjai a kanonokok, akik a püspök tanácsosai és fő munkatársai voltak. A kanonokok a káptalani iskolát, a káptalani hiteleshely munkálatait vezették, valamint a székesegyházi teendőket végezték. Voltak oktató, éneklő, olvasó, mester kanonokok

   A Gyulafehérváron működő, Szent Mihályról elnevezett székeskáptalant Szent László király alapította, élén a nagyprépost állott. Az 1287 és 1534 között ismert huszonöt prépost nagy része egyetemet végzett. Az évszázadok folyamán hiteleshelyként működött, itt okleveleket adtak ki, okmányokat írtak meg, iratokat fogadtak el megőrzésre. Eleinte pergamenre írtak, az első papírra írt oklevél 1350-ből maradt fenn. A nyelv minden estben a latin volt. A káptalan tagjai egyetemi szintű jogtudással rendelkeztek. A káptalannak 1292 és 1355 között hét külföldi egyetemet végzett tagja volt. Ezek közül öten Bolognában, ketten pedig Padovában végezték tanulmányaikat. Sajnos a káptalani levéltár sok viszontagságon ment keresztül az idők folyamán, az iratok nagy része elpusztult, csak 1278-tól errefelé maradtak ránk írások.

    A városban 1550-ig káptalani iskola működött, ahol papokat, tanítókat, egyszóval írástudó embereket neveltek Erdély részére. Legtöbbször szegénységük miatt külföldön tanulni nem tudó ifjak voltak a káptalani iskolában. A tanítás két fokon történt, az alsó fokot triviumnak hívták, itt nyelvtant, retorikát és dialektikát tanítottak, a felsőfokon, quadrivium-on pedig számtant, zenét, mértant és csillagászattant adtak elő ékes latin nyelven. A székeskáptalannak 1496-ban 27 kanonokja volt, közöttük több nagyműveltségű ember, mint Verancsics Antal nagyprépost, Megyericsei János, aki 1517-ben halt meg, vagy Lászai János, aki a róla elnevezett kápolnát építtette a székesegyház északi bejárata elé.

    Kolostoruk volt a városban a johannitáknak vagy keresztes lovagoknak, akik 1200 körül telepedtek le. Ugyanebben az időben telepedtek le a városban a domonkosok, 1290-ben már itt voltak. Az 1241-es tatárjárás után terjedt el Erdélyben is a magyar alapítású, remete típusú pálos rend. A városba Demeter (1368-1376) püspök telepítette le őket. A 14. század folyamán az ágostonrendi remeték is megtelepedtek, 1556-ig laktak a városban.

    A Jerikó mögötti üres telken, ahol mostanában a római castrum alapjait tárták fel, klarissza nővérek zárdája volt.

(Folytatjuk)